2. ปัจจัยความเสี่ยง

2.1 ความเสี่ยงด้านการตลาด

ตลาดส่งออกโดยเฉพาะเครื่องใช้บนโต๊ะอาหารที่ผลิตจากพลาสติกประเภทเมลามีนมีการแข่งขันพอสมควร
โดยเฉพาะคู่แข่งจากประเทศจีน
แม้ว่าคุณภาพสินค้าโดยรวมจากประเทศจีนจะด้อยกว่าคุณภาพสินค้าของบริษัทฯ
แต่ก็มีผู้ประกอบการบางรายที่พยายามพัฒนาศักยภาพด้านการผลิตให้สูงขึ้นและนำเสนอสินค้าเมลามีนที่มีคุณภาพใกล้เคียงกับของบริษัทฯ
ประกอบกับการสนับสนุนการส่งออกจากรัฐบาลจีนในรูปแบบต่างๆ
ทำให้สามารถตั้งราคาขายได้ต่ำกว่าบริษัทฯ และมีศักยภาพในการแข่งขันมากขึ้น
ซึ่งส่งผลให้ผลิตภัณฑ์เครื่องใช้ในครัวเรือนของบริษัทฯต้องประสบการแข่งขันมากขึ้นและสูญเสียส่วนแบ่งทางการตลาด
ซึ่งบริษัทฯได้วางแนวทางรองรับความเสี่ยงดังนี้

1.  จัดหาแหล่งวัตถุดิบที่ราคาถูกลง โดยคงระดับคุณภาพไว้
    อีกทั้งการร่วมพัฒนาวัตถุดิบกับผู้ผลิตเพื่อให้วัตถุดิบมีความเหมาะสมกับเทคโนโลยีการผลิตและผลิตภัณฑ์ของบริษัทฯมากขึ้น

2.  ปรับปรุงประสิทธิภาพการผลิต ให้มีต้นทุนต่อหน่วยลดลง

3.  ขยายการส่งออกไปประเทศที่มีข้อตกลงการค้าเสรี (FTA)
    ซึ่งมีภาษีศุลกากรสำหรับการนำเข้าที่ต่ำ ได้แก่ กลุ่มประเทศอาเซียน เกาหลี จีน อินเดีย ญี่ปุ่น
    ออสเตรเลีย และนิวซีแลนด์

4.  ขยายฐานลูกค้าอย่างต่อเนื่อง โดยขยายตลาดสู่ประเทศต่างๆ ในกลุ่มประเทศยุโรปตะวันออก,
    แอฟริกา และอเมริกาใต้ โดยในปี พ.ศ. 2552 บริษัทฯสามารถส่งออกไปยังประเทศต่างๆ
    ได้แล้วกว่า 100 ประเทศทั่วโลก

5.  เพิ่มความหลากหลายของสินค้า และเสนอขายสินค้าตามรูปแบบและมาตรฐานที่ลูกค้าต้องการ

6.  การพัฒนารูปทรงผลิตภัณฑ์ให้มีความเหมาะสมต่อการใช้งานที่หลากหลายมากขึ้น
    และการออกแบบลวดลายใหม่ๆ ให้มีความทันสมัยอยู่เสมอ

7.  ขยายฐานการตลาดในประเทศเวียดนาม
    ซึ่งมีศักยภาพทั้งด้านการเติบโตทางเศรษฐกิจที่ต่อเนื่องและจำนวนประชากร
    โดยผ่านช่องทางการจัดจำหน่ายขายส่ง ขายปลีกผ่านร้านค้า Hyper Market และ Modern
    Trade ตลอดจนลูกค้าสถาบัน ได้แก่ โรงแรม ภัตตาคาร ร้านอาหารต่างๆ เป็นต้น นอกจากนี้
    ด้วยความได้เปรียบทางด้านค่าจ้างและจำนวนแรงงาน
    ทำให้บริษัทฯมีโอกาสที่จะพัฒนาและขยายฐานการผลิตในประเทศเวียดนามเพื่อรองรับการขยายตัวของความต้องการสินค้าของตลาดในแถบเอเชียตะวันออกเฉียงใต้
    และเอเชียตะวันออก

8.  สร้างฐานการตลาดที่มั่นคงในประเทศอินเดียผ่านช่องทางผู้จัดจำหน่ายหลายราย
    และการจัดตั้งฐานการผลิตในประเทศอินเดียเพื่อรองรับกับการขยายตัวของตลาดและความต้องการสินค้าของกลุ่มประเทศในแถบเอเชียใต้และตะวันออกกลางที่มีมากขึ้น

9.  ผลักดันการส่งออกไปยังตลาดที่มีกำลังซื้อและเน้นสินค้าที่มีคุณภาพ เช่น
    ตลาดตะวันออกกลางและยุโรป เป็นต้น

10. ทำกิจกรรมทางการตลาดและส่งเสริมการขายอย่างต่อเนื่อง

11. ประชาสัมพันธ์ให้ลูกค้ามีความรู้ความเข้าใจในตัวสินค้ามากขึ้น
    และทราบถึงอันตรายจากการใช้สินค้าเมลามีนที่ไม่มีคุณภาพที่นำสารที่เป็นอันตรายต่อร่างกายมาเป็นส่วนผสมในการผลิต

ส่วนตลาดภายในประเทศ ซึ่งมีคู่แข่งในธุรกิจประเภทเดียวกันจำนวนหนึ่ง
และมีการนำเข้าสินค้าราคาถูกจากต่างประเทศ
บริษัทฯได้รองรับความเสี่ยงด้วยการกระจายช่องทางการจัดจำหน่ายของระบบการขายตรง
(Direct Sales) ผ่านตัวแทนจำหน่ายสินค้า และติดต่อโดยตรงกับลูกค้า
ตลอดจนร่วมมือกับหน่วยราชการที่เกี่ยวข้องในการจัดตั้งมาตรฐานตรวจสอบคุณภาพสินค้าก่อนได้รับอนุญาตนำเข้าสินค้าจากต่างประเทศ
เพื่อให้ได้สินค้านำเข้าที่มีคุณภาพดีทัดเทียมกับสินค้าที่ผลิตในประเทศ และเป็นการคุ้มครองผู้บริโภค

2.2 ความเสี่ยงด้านราคาวัตถุดิบ

ราคาเม็ดพลาสติกและผงเมลามีนซึ่งเป็นวัตถุดิบหลักเป็นผลพลอยได้จากการกลั่นน้ำมัน
ซึ่งหากราคาน้ำมันดิบในตลาดโลกมีการปรับราคาสูงขึ้น ก็จะมีผลทำให้ราคาวัตถุดิบเพิ่มสูงขึ้นเช่นกัน
แม้ว่าบริษัทฯจะซื้อวัตถุดิบส่วนใหญ่จากผู้ผลิตภายในประเทศ
แต่ราคาซื้อขายก็จะอ้างอิงกับราคาในตลาดโลกที่ซื้อขายกันด้วยเงินสกุลเหรียญดอลล่าร์สหรัฐอเมริกา
ดังนั้น ความผันผวนของอัตราแลกเปลี่ยนของค่าเงินบาทกับดอลล่าร์สหรัฐอเมริกา
ก็จะมีผลต่อราคาวัตถุดิบด้วยเช่นกัน
นอกจากนี้ระดับของอุปสงค์และอุปทานของการผลิตและการบริโภคทั้งตลาดในประเทศและตลาดต่างประเทศ
ก็เป็นปัจจัยสำคัญอีกประการหนึ่งที่มีผลต่อวัตถุดิบ
เพราะว่าหากราคาวัตถุดิบในตลาดโลกมีการปรับราคา
ก็จะทำให้ราคาขายในประเทศปรับราคาขึ้นเช่นกัน

เนื่องจากบริษัทฯมีปริมาณการใช้เม็ดพลาสติกและผงเมลามีนคิดเป็นสัดส่วนประมาณร้อยละ 60
ของต้นทุนของผลิตภัณฑ์
จึงทำให้บริษัทฯมีความเสี่ยงต่อการแบกรับภาระต้นทุนที่สูงขึ้นและการไม่สามารถกำหนดราคาขายที่เหมาะสมและสอดคล้องกับต้นทุนที่เพิ่มขึ้นเมื่อเกิดภาวะความผันผวนของราคาวัตถุดิบได้
ดังนั้น บริษัทฯจึงได้วางแนวทางรองรับความเสี่ยงจากการเปลี่ยนแปลงของราคาวัตถุดิบดังนี้

1.  มีการสอบราคาวัตถุดิบจากผู้ขายหลายรายก่อนการสั่งซื้อ
    เพื่อใช้ในการเปรียบเทียบเงื่อนไขที่ดีที่สุด

2.  ติดตามแนวโน้มราคาวัตถุดิบจากผู้ขายภายในประเทศและต่างประเทศ
    ตลอดจนแนวโน้มของราคาน้ำมันดิบ

3.  หากวัตถุดิบมีแนวโน้มขึ้นราคา
    บริษัทฯจะซื้อวัตถุดิบล่วงหน้าในปริมาณที่เพียงพอต่อการใช้ผลิตในระยะเวลาหนึ่ง
    หรือหากราคาวัตถุดิบมีความผันผวนมาก บริษัทฯก็จะทำการสั่งซื้อวัตถุดิบบ่อยครั้งมากขึ้น

4.  กรณีที่ราคาวัตถุดิบในต่างประเทศต่ำกว่าราคาภายในประเทศ
    บริษัทฯจะนำเข้าวัตถุดิบจากต่างประเทศ

5.  ต่อรองเงื่อนไขทางการค้ากับผู้จำหน่ายวัตถุดิบเป็นครั้งคราวเพื่อให้บริษัทฯได้ราคาวัตถุดิบที่เหมาะสม

6.  การรับจ้างผลิตสินค้าพลาสติกประเภทชิ้นส่วนอุตสาหกรรมนั้น (OEM)
    บริษัทฯมีความเสี่ยงน้อยจากความผันผวนของราคาเม็ดพลาสติก
    เนื่องจากผู้ว่าจ้างจะเป็นผู้รับความเสี่ยงนั้นเอง
    โดยมีการตกลงร่วมกันที่จะปรับราคาสินค้าดังกล่าวตามการเปลี่ยนแปลงของราคาวัตถุดิบ

2.3 ความเสี่ยงด้านการผลิต

เนื่องจากผงเมลามีนซึ่งเป็นวัตถุดิบหลักของผลิตภัณฑ์เครื่องใช้ในครัวเรือนเป็นสินค้าที่มีลักษณะเฉพาะและมีผู้ผลิตและจำหน่ายในประเทศไม่มากรายนัก
ในขณะที่บริษัทฯมีความต้องการใช้ผงเมลามีนเพิ่มมากขึ้นตามการเติบโตของธุรกิจผลิตภัณฑ์เครื่องใช้ในครัวเรือน
ดังนั้น บริษัทฯจึงอาจประสบกับปัญหาการขาดแคลนวัตถุดิบที่ใช้ในการผลิตได้
และส่งผลให้ยอดขายผลิตภัณฑ์เครื่องใช้ในครัวเรือนของบริษัทฯไม่สามารถเติบโตได้อย่างที่ควร
อย่างไรก็ตาม บริษัทฯได้มีแนวทางรองรับความเสี่ยง ดังนี้

1.  บริษัทฯมีสัดส่วนการถือหุ้นอยู่ร้อยละ 45 ของจำนวนหุ้นสามัญทั้งหมดของบริษัท ไทย เอ็มเอฟซี
    จำกัด ซึ่งเป็นผู้ผลิตผงเมลามีนรายสำคัญให้บริษัทฯ และจากการวิจัยและพัฒนาวัตถุดิบร่วมกัน
    ตลอดจนกำลังการผลิตของบริษัท ไทย เอ็มเอฟซี จำกัด
    ที่มีอยู่อย่างเพียงพอต่อความต้องการของบริษัทฯและยังสามารถจำหน่ายให้แก่ผู้ผลิตรายอื่นได้อีก
    ทำให้บริษัทฯมีความมั่นใจว่าบริษัทฯมีแหล่งวัตถุดิบผงเมลามีนที่มีคุณภาพและไม่มีปัญหาขาดแคลนวัตถุดิบ

2.  บริษัทฯมีความสัมพันธ์ที่ดีกับผู้ผลิตผงเมลามีนรายอื่นและเป็นคู่ค้ากันมานาน ได้แก่ บริษัท ไทย
    เคเค จำกัด และบริษัท พานาโซนิค อีเล็คทริค เวิร์คส์ (อยุธยา) จำกัด
    ทำให้บริษัทฯสามารถจัดหาวัตถุดิบได้ในราคาที่เหมาะสม

3.  หากกำลังการผลิตของผงเมลามีนในประเทศมีไม่เพียงพอต่อความต้องการหรือมีราคาสูงกว่าราคาที่จำหน่ายในต่างประเทศ
    บริษัทฯก็สามารถนำเข้าจากประเทศต่างๆ ได้แก่ จีน, อิตาลี, ญี่ปุ่น, ไต้หวัน

ทั้งนี้ ในส่วนของเม็ดพลาสติกซึ่งเป็นวัตถุดิบที่สำคัญของผลิตภัณฑ์เพื่องานอุตสาหกรรม
บริษัทฯไม่มีความเสี่ยงต่อการประสบปัญหาการขาดแคลนวัตถุดิบ
เนื่องจากมีผู้ผลิตและจำหน่ายหลายราย
ประกอบกับบริษัทฯสามารถจัดหาได้จากทั้งภายในประเทศและต่างประเทศ

2.4 ความเสี่ยงด้านการเงิน

2.4.1 ความเสี่ยงจากการผิดข้อกำหนดทางการเงิน

  บริษัทฯต้องปฏิบัติตามข้อกำหนดทางการเงิน
  ซึ่งระบุไว้ในสัญญากู้ยืมเงินระยะยาวระหว่างบริษัทฯกับธนาคารนครหลวงไทย จำกัด (มหาชน)
  และธนาคารกรุงเทพ จำกัด (มหาชน)
  และยังคงมีผลอยู่จนกว่าบริษัทฯจะชำระคืนหนี้เงินกู้ให้แก่ทั้งสองธนาคารเสร็จสิ้น ดังนั้น
  หากบริษัทฯไม่สามารถปฏิบัติตามข้อกำหนดทางการเงิน
  อาจทำให้บริษัทฯตกอยู่ในสถานะการผิดนัดชำระหนี้

แนวทางรองรับความเสี่ยง

  บริษัทฯได้จัดทำประมาณการงบการเงินขึ้นใช้ภายในองค์กร
  เพื่อเป็นเครื่องมือของฝ่ายบริหารในการประมาณการอัตราส่วนทางการเงินต่างๆ
  ที่จะเกิดขึ้นในอนาคต
  ตลอดจนมีการติดตามผลการดำเนินงานที่เกิดขึ้นจริงในแต่ละงวดเพื่อลดโอกาสของการปฏิบัติผิดข้อกำหนดทางการเงิน

2.4.2 ความเสี่ยงจากอัตราแลกเปลี่ยนเงินตราต่างประเทศ

  เนื่องจากธุรกิจการส่งออก และการนำเข้าวัตถุดิบ สินค้าสำเร็จรูป
  รวมถึงเครื่องจักรและอุปกรณ์บางชนิดของบริษัทฯ
  มีความเสี่ยงจากการผันผวนของอัตราแลกเปลี่ยนเงินตราต่างประเทศ
  และไม่สามารถประมาณการรายได้และต้นทุนของบริษัทฯได้อย่างแม่นยำ

แนวทางรองรับความเสี่ยง

  บริษัทฯได้ทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากการผันผวนของอัตราแลกเปลี่ยนเงินตราต่างประเทศตามความเหมาะสมกับสภาวการณ์ในขณะนั้น
  การทำสัญญาดังกล่าวทำให้บริษัทฯสามารถทราบรายได้และต้นทุนของสินค้าที่แน่นอน
  และการกำหนดกลยุทธ์ต่างๆ ที่เหมาะสมของบริษัทฯได้ นอกจากนี้
  การเจรจาและเสนอราคาขายสินค้าให้แก่ลูกค้าเป็นเงินสกุลอื่นนอกเหนือจากดอลล่าร์สหรัฐอเมริกาตามความเหมาะสม
  ก็เป็นการกระจายความเสี่ยงด้านอัตราแลกเปลี่ยนและลดผลกระทบจากการพึ่งพิงเงินสกุลใดสกุลหนึ่งมากเกินไป

2.4.3 ความเสี่ยงจากอัตราดอกเบี้ย

  เงินกู้ยืมระยะยาวของบริษัทฯในปัจจุบันประกอบด้วยเงินกู้ยืมระยะยาวที่บริษัทฯได้รับจากการเข้าร่วมโครงการเงินทุนหมุนเวียนเพื่อการอนุรักษ์พลังงาน
  และเงินกู้ยืมระยะยาวที่บริษัทฯได้รับเพิ่มเติมเพื่อการลงทุนตามแผนงาน
  โดยเงินกู้ระยะยาวทั้งสองประเภทดังกล่าว
  ส่วนหนึ่งมีเงื่อนไขอัตราดอกเบี้ยคงที่ตลอดระยะเวลาเงินกู้ 7 ปี
  เนื่องจากเป็นเงินกู้ต้นทุนต่ำที่รัฐบาลให้การสนับสนุนเพื่อการอนุรักษ์พลังงาน
  และเงินกู้ยืมระยะยาวอีกส่วนหนึ่งมีเงื่อนไขอิงอัตราดอกเบี้ยร้อยละ MLR ตลอดระยะเวลาเงินกู้
  7 ปี นอกจากนี้ วงเงินกู้หมุนเวียนของบริษัทฯก็มีอัตราดอกเบี้ยร้อยละ MOR ต่อปี
  ทำให้บริษัทฯมีความเสี่ยงของการขึ้นลงของอัตราดอกเบี้ยลอยตัว ซึ่งอิงกับอัตรา MLR และ MOR
  ในตลาด

แนวทางรองรับความเสี่ยง

  จากวงเงินกู้ยืมระยะยาวที่บริษัทฯได้รับเพิ่มเติมเพื่อการลงทุนตามแผนงาน
  ทำให้ปัจจุบันบริษัทฯมีสัดส่วนของเงินกู้ยืมระยะยาวที่มีอัตราดอกเบี้ยลอยตัวอิงอัตรา MLR
  เพิ่มสูงขึ้นเมื่อเทียบกับเงินกู้ยืมระยะยาวที่มีอัตราดอกเบี้ยคงที่
  และส่งผลให้บริษัทฯมีความเสี่ยงจากอัตราดอกเบี้ยเพิ่มสูงขึ้นเมื่อเทียบกับปีที่ผ่านมา อย่างไรก็ตาม
  บริษัทฯมีแนวทางรองรับเพื่อลดความเสี่ยงจากอัตราดอกเบี้ยโดยการจัดเตรียมแผนการลงทุนไว้ล่วงหน้าเพื่อที่บริษัทฯจะได้มีเวลาเพียงพอในการจัดหาและพิจารณาแหล่งวงเงินสินเชื่อต่างๆ
  ที่มีเงื่อนไขอัตราดอกเบี้ยที่ดีและมีความเหมาะสมกับบริษัทฯได้
  ตลอดจนพิจารณาชำระคืนเงินต้นก่อนกำหนดเพิ่มเติมตามความเหมาะสม
  หากบริษัทฯมีสภาพคล่องส่วนเกิน
  ซึ่งบริษัทฯสามารถกระทำได้โดยไม่มีค่าใช้จ่ายส่วนเพิ่มและไม่ผิดต่อเงื่อนไขในสัญญาเงินกู้

  สำหรับวงเงินสินเชื่อหมุนเวียนส่วนหนึ่งของบริษัทฯที่มีอัตราดอกเบี้ยลอยตัวอิงอัตรา MOR นั้น
  เป็นวงเงินสินเชื่อสำหรับการใช้วงเงินเบิกเกินบัญชี
  ซึ่งบริษัทฯก็มีแนวทางรองรับความเสี่ยงโดยการจัดทำประมาณการเงินสดล่วงหน้าเพื่อให้บริษัทฯได้ทราบถึงความต้องการใช้เงินสดหมุนเวียนในแต่ละช่วงเวลา
  ตลอดจนสามารถวางแผนและพิจารณาจัดหาเงินกู้ยืมระยะสั้นที่มีอัตราดอกเบี้ยคงที่หรือพิจารณาเลือกใช้วงเงินสินเชื่อหมุนเวียนประเภทอื่นตามความเหมาะสมเพื่อชดเชยสภาพคล่องได้
  นอกจากนี้ บริษัทฯได้จัดหาแหล่งเงินทุนหมุนเวียนเพิ่มเติม
  โดยบริษัทฯได้เปิดวงเงินสินเชื่อหมุนเวียนกับธนาคารพาณิชย์ในประเทศเพิ่มเติมอีก 1
  แห่งในระหว่างปี พ.ศ. 2552

2.4.4 ความเสี่ยงด้านการให้สินเชื่อ

  เนื่องจากการขายสินค้าให้กับลูกค้าส่วนใหญ่ของบริษัทฯเป็นการขายเชื่อทั้งลูกค้าภายในและต่างประเทศ
  การจัดจำหน่ายให้กับลูกค้ารายเก่าที่ซื้อขายกับบริษัทฯมานาน และลูกค้ารายใหม่ๆ
  ตามฐานลูกค้าของบริษัทฯที่เพิ่มมากขึ้นเรื่อยๆ รวมถึงระยะเวลาการให้เครดิตแก่ลูกค้าที่ต่างๆ กัน
  ทำให้บริษัทฯมีความเสี่ยงจากการไม่สามารถเรียกเก็บชำระหนี้จากลูกค้าได้

แนวทางรองรับความเสี่ยง

  บริษัทฯได้มีการกำหนดเกณฑ์การจัดระดับความน่าเชื่อถือของลูกค้า
  การหาข้อมูลเพิ่มเติมเกี่ยวกับลูกค้า และการวิเคราะห์ข้อมูลเบื้องต้นก่อนการให้สินเชื่อแก่ลูกค้า
  ทำให้บริษัทฯมีความเสี่ยงจากการให้สินเชื่อแก่ลูกค้าอยู่ในระดับที่เหมาะสม
  อีกทั้งบริษัทฯมีลูกค้าจำนวนมากรายที่มีการกระจายครอบคลุมทั้งผู้ผลิตและผู้จำหน่าย
  และลูกค้าเหล่านั้นมีตลาดที่กระจายอย่างหลากหลาย
  ทำให้การกระจุกตัวของความเสี่ยงด้านการให้สินเชื่อที่เกี่ยวกับลูกหนี้การค้าอยู่ในระดับต่ำ
  ด้วยเหตุผลข้างต้นและจากประสบการณ์การเก็บหนี้ในอดีต
  ทำให้ฝ่ายบริหารเชื่อว่าจะไม่มีความเสี่ยงทางด้านการให้สินเชื่อเพิ่มเติมจากจำนวนที่บริษัทฯได้บันทึกไว้เป็นค่าเผื่อหนี้สงสัยจะสูญ

  นอกจากนี้ กรณีลูกค้าต่างประเทศ
  ส่วนใหญ่บริษัทฯก็จะกำหนดเงื่อนไขการชำระเงินด้วยเลตเตอร์ออฟเครดิต
  หรือต้องโอนชำระเงินก่อนบางส่วนหรือทั้งหมดสำหรับลูกค้ารายใหม่
  หรือลูกค้าที่บริษัทฯยังไม่มีความมั่นใจในฐานะการเงิน

2.4.5 ความเสี่ยงด้านสภาพคล่อง

  เนื่องจากการดำเนินธุรกิจของบริษัทฯในปัจจุบันจำเป็นต้องมีเงินสดและสภาพคล่องอย่างเพียงพอ
  เพื่อใช้เป็นเงินทุนหมุนเวียนในกิจการ การลงทุนต่างๆ
  รวมถึงการรองรับการขยายกิจการในอนาคต การขาดสภาพคล่องทางการเงิน
  ทำให้บริษัทฯมีความเสี่ยงต่อการสูญเสียโอกาสทางธุรกิจ การแข่งขันในตลาด
  และการดำเนินธุรกิจที่ติดขัดได้

แนวทางรองรับความเสี่ยง

  ปัจจุบันบริษัทฯมีวงเงินสินเชื่อหมุนเวียนจากธนาคารพาณิชย์ในประเทศหลายแห่ง
  ในวงเงินรวมไม่น้อยกว่าหนึ่งพันล้านบาท ซึ่งประกอบด้วยสินเชื่อประเภทต่างๆ ได้แก่
  วงเงินเบิกเกินบัญชี, ตั๋วสัญญาใช้เงิน, L/C, T/R, L/G ด้วยวงเงินดังกล่าว
  บริษัทฯพิจารณาเห็นว่าเพียงพอต่อการดำเนินธุรกิจของบริษัทฯ อย่างไรก็ตาม
  บริษัทฯยังได้มีแผนการจัดหาแหล่งเงินทุนเพิ่มเติมอยู่ตลอดเวลา
  เพื่อให้บริษัทฯมั่นใจว่าบริษัทฯมีแหล่งวงเงินสินเชื่อที่เพียงพอ ภายใต้เงื่อนไขและต้นทุนที่เหมาะสม
  ตลอดจนลดความเสี่ยงจากการพึ่งพิงผู้ให้สินเชื่อรายใดรายหนึ่งมากเกินไป

  อนึ่ง บริษัทฯได้มีการจัดทำประมาณการฐานะเงินสด และมีการติดตามอย่างใกล้ชิดสม่ำเสมอ
  เพื่อให้มีความมั่นใจได้ว่า จะไม่ประสบปัญหาขาดสภาพคล่องทางการเงิน

2.4.6 ความเสี่ยงด้านทุน

  ในการประกอบธุรกิจปกติของบริษัทฯมีความจำเป็นที่จะต้องดำรงไว้ซึ่งเงินทุนสำหรับการดำเนินงานและการลงทุนอย่างเพียงพอเพื่อให้ธุรกิจของบริษัทฯสามารถดำเนินต่อไปได้และมีการเติบโตอย่างที่ควรตามแต่ละสภาวะการณ์และปัจจัยภายนอกที่เกื้อหนุน
  แต่ทั้งนี้ เนื่องจากแหล่งที่มาของเงินทุนมาจากการก่อภาระหนี้และส่วนของทุน
  ซึ่งหากมีการจัดหาแหล่งเงินทุนจากแต่ละส่วนในอัตราส่วนที่ไม่เหมาะสม
  อาจก่อให้เกิดความเสี่ยงในส่วนของทุนจากการมีโครงสร้างทางการเงินที่ไม่เหมาะสม
  และส่งผลให้เกิดความไม่มั่นคงในการดำเนินงานและมีความเสียหายทางการเงินต่อบริษัทฯ

แนวทางรองรับความเสี่ยง

  บริษัทฯให้ความสำคัญในการจัดการความเสี่ยงในส่วนของทุน
  จึงได้กำหนดนโยบายในการบริหารส่วนของทุน
  โดยมีวัตถุประสงค์เพื่อดำรงไว้ซึ่งความสามารถในการดำเนินงานอย่างต่อเนื่องของบริษัทฯ
  เพื่อสร้างผลตอบแทนต่อผู้ถือหุ้นและเป็นประโยชน์ต่อผู้ที่มีส่วนได้เสียอื่น
  ตลอดจนเพื่อดำรงไว้ซึ่งโครงสร้างของทุนที่เหมาะสมอันจะทำให้ลดต้นทุนทางการเงินของบริษัทฯ
  การดำรงไว้หรือปรับโครงสร้างของทุนนั้น บริษัทฯอาจปรับนโยบายการจ่ายเงินปันผลให้กับผู้ถือหุ้น
  การคืนทุนให้แก่ผู้ถือหุ้น การออกหุ้นใหม่ การซื้อหุ้นทุนคืน
  หรือการขายทรัพย์สินเพื่อลดภาระหนี้ตามความเหมาะสมแล้วแต่กรณี

2.5 ความเสี่ยงเกี่ยวกับการไม่สามารถจ่ายเงินปันผล

เนื่องจากนโยบายการจ่ายเงินปันผลของบริษัทฯกำหนดให้บริษัทฯจ่ายเงินปันผลจากเงินกำไรในอัตราไม่น้อยกว่าร้อยละ
50 ของกำไรสุทธิประจำปีตามงบการเงินเฉพาะบริษัท และบริษัทฯต้องไม่มีผลขาดทุนสะสมเท่านั้น
ดังนั้น การจ่ายเงินปันผลของบริษัทฯจึงขึ้นอยู่กับผลการดำเนินงานและฐานะการเงินในแต่ละปี

แนวทางรองรับความเสี่ยง

บริษัทฯได้จัดทำแผนการดำเนินงาน และประมาณการทางการเงินไว้ล่วงหน้า
ทำให้บริษัทฯสามารถคาดการณ์ผลการดำเนินงานและฐานะการเงินของบริษัทฯในอนาคตได้
และนำมาปรับทิศทางการดำเนินงานให้สอดคล้องกับสภาวะเศรษฐกิจ ภาวะอุตสาหกรรม
และปัจจัยภายนอกอื่นๆ ทั้งนี้เพื่อลดความเสี่ยงจากการไม่สามารถจ่ายเงินปันผลได้

บริษัทฯได้จัดสรรเงินกำไรสุทธิประจำปี พ.ศ. 2551 เพื่อสำรองตามกฎหมายเป็นจำนวนเงิน
5,000,000 บาท และจ่ายเงินปันผลให้แก่ผู้ถือหุ้นในอัตราหุ้นละ 0.35 บาท รวมเป็นเงินจำนวน
94,846,668 บาท หรือคิดเป็นร้อยละ 95.69 ของกำไรสุทธิตามงบการเงินเฉพาะบริษัท เมื่อวันที่
27 พฤษภาคม พ.ศ. 2552 สำหรับผลการดำเนินงานปี พ.ศ. 2552
บริษัทฯจะสามารถจ่ายเงินปันผลได้ เมื่อได้รับอนุมัติจากที่ประชุมผู้ถือหุ้นแล้ว